
REGULAMENTUL
de organizare și funcționare a Structurii comunitare consultative privind organizarea activității de prevenire a separării copilului de familie, la nivelul comunei Schela.
 
         Art. 1. - Structura comunitară consultativă privind organizarea activității de prevenire a separării copilului de familie, funcționează în subordinea Consiliului Local al comunei Schela, ca organ de specialitate a acestuia, fără personalitate juridică.
         Art. 2. - Activitatea de prevenire a separării copilului de familie are la bază următoarele coordonate:  
   a)  promovarea principiului interesului superior al copilului și a respectării drepturilor copilului;  
   b) promovarea bunăstării sociale, spirituale şi morale, a sănătății fizice și mentale, sub orice formă și prin orice mijloace pentru copilul expus riscului de separare de familie;  
   c) promovarea, cu prioritate, a valorilor familiale, a menținerii în familie a copilului expus riscului de separare și integrarea lui în comunitate;  
   d) participarea copilului, în funcție de vârsta și gradul de maturitate, și a familiei la deciziile care îl privesc.  
          Art. 3. - În înțelesul prezentului regulament, termenii și expresiile de mai jos au următoarele semnificații:  
   a) copil - persoana care nu a împlinit vârsta de 18 ani și nici nu a dobândit capacitatea deplină de exercițiu, potrivit prevederilor Codului civil;  
   b) familie - părinții căsătoriți sau părinții necăsătoriți și copilul/copiii crescut/crescuți și îngrijit/îngrijiți de aceștia, precum și părintele singur și copilul/copiii crescut/crescuți și îngrijit/îngrijiți de acesta, care locuiesc împreună;  
   c) situație de risc de sărăcie monetară - copil care este crescut şi îngrijit într-o familie în care venitul înregistrat pe membru de familie, din suma totală de bani obținută din venituri salariale şi asimilate salariilor, inclusiv cele care provin din drepturi de asigurări sociale de stat, asigurări de șomaj, beneficii de asistență socială, indiferent de bugetul din care se suportă, obligații legale de întreținere și alte creanțe legale, de către toți membrii familiei, este sub nivelul indicatorului social de referință;  
   d) situație de risc de sărăcie extremă - copil care este crescut și îngrijit într-o familie afectată de deprivare materială și socială severă și care din cauza lipsei resurselor financiare nu își permite încălzirea locuinței și asigurarea hranei copilului; 


 
 e) plan de servicii - documentul prin care se realizează planificarea acordării serviciilor, a beneficiilor, precum şi modul de acompaniere a familiei pe o perioadă de cel puțin 12 luni în vederea prevenirii separării copilului de familie;  
          f) situație de risc de separare - orice situație, acțiune sau inacțiune care afectează dezvoltarea fizică, mentală, spirituală, morală ori socială a copilului, în familie sau în comunitate, pentru o perioadă determinată de timp și care este constatată de către serviciul public de asistență socială;  
          g) vulnerabilitate - situația în care familia care își pierde temporar, parțial sau total, capacitatea de creștere și îngrijire a copiilor;  
          h) centru de zi - serviciul social care are ca misiune prevenirea separării copilului de familie, prin asigurarea, pe timpul zilei, a unor activități de îngrijire, educație informală şi nonformală, recreere-socializare, consiliere, dezvoltare a deprinderilor de viață independentă, abilitare/reabilitare, după caz, asigurarea hranei etc. pentru copii, precum și a unor activități de sprijin, consiliere, educare etc. pentru părinți sau reprezentanții legali, precum și pentru alte persoane care au în îngrijire copii.  

         Art. 4.- Componența structurii comunitare consultative este stabilită prin hotărâre a consiliului local și este constituită din coordonatorul compartimentului de asistență socială, un reprezentant al unei unități de învățământ, un medic de familie, un polițist din poliția locală, un preot, un consilier local și un asistent medical comunitar. Președintele structurii comunitare consultative este coordonatorul compartimentului de asistență socială. 

         Art. 5. – (1) Structura comunitară consultativă se întrunește în ședință ordinară, trimestrial, la convocarea coordonatorului serviciului public de asistență socială, precum și în ședință extraordinară, ori de câte ori este necesar, la cererea coordonatorului serviciului public de asistență socială, a primarului sau a oricărui membru.
   (2) La ședințele structurii comunitare consultative pot participa, fără drept de vot, reprezentanți ai direcției generale de asistență socială și protecția copilului, consilierii locali, profesioniști care prin activitatea lor intră în contact cu copiii, precum și alte persoane invitate de membrii structurii comunitare consultative.  

         Art. 6.- (1) Structura comunitară consultativă îndeplinește următoarele atribuții principale:  
   a) sprijină activitatea de elaborare, implementare și monitorizare a planurilor de servicii pentru copiii expuși riscului de separare de familie;  
   b) analizează și propune acordarea de beneficii sociale excepționale pentru familiile care se ocupă de creșterea și îngrijirea copiilor aflați în situație de risc de separare ca urmare a situației economice precare cu care familia se confruntă;  
   c) avizează planurile anuale de dezvoltare a serviciilor de prevenire;  



   d) sprijină și facilitează organizarea de grupuri de suport pentru părinți care se află în situațiile prevăzute la alin.(2);
   e) sprijină constituirea unor organisme de reprezentare a copiilor şi tinerilor la nivel de comunitate;  
   f) sprijină organizarea de grupuri de lucru, mese rotunde pe tema prevenirii separării copilului de familie la care să participe reprezentanți ai serviciului public de asistență socială, ai unităților de învățământ, medici de familie, alți profesioniști relevanți, care să faciliteze schimbul de bune practici, precum și identificarea de soluții pentru copiii aflați în situație de risc de separare de familie;  
   g) sprijină realizarea de campanii de informare pe teme relevante pentru prevenirea separării copilului de familie;  
   h) întocmește un raport anual de activitate, pe care îl înaintează consiliului local, cu privire la situația copiilor din comună.
   (2) Situațiile de vulnerabilitate prevăzute la alin.(1) lit. d) pot fi:  
   a) are în îngrijire o mamă minoră sau o minoră gravidă;  
   b) părintele unic susținător sau ambii părinți sunt plecați la muncă în străinătate;  
   c) are unul sau mai mulți copii care au revenit în țara de origine după o experiență de peste un an de migrație;  
   d) are membri adulți cu dizabilități care le afectează semnificativ calitatea vieții și participarea lor la viața socială;  
   e) are cel puțin un membru al familiei care nu are acte de stare civilă;  
   f) a avut sau are unul sau mai mulți copii pentru care a fost stabilită o măsură de protecție specială, în condițiile Legii nr. 272/2004 privind protecția și promovarea drepturilor copilului, republicată, cu modificările și completările ulterioare;  
   g) a avut sau are unul sau mai mulți copii părăsiți în unitățile sanitare;  
   h) a avut sau are unul sau mai mulți membri condamnați la o pedeapsă privativă de libertate.   
   (3) Structura comunitară consultativă îndeplinește și alte atribuții stabilite de lege sau prin hotărâre a consiliului local. 

         Art. 7.- (1) Lucrările de secretariat ale structurii comunitare consultative sunt asigurate de funcționarul din cadrul compartimentului Relații cu publicul și resurse umane din aparatul de specialitate al primarului comunei. 
   (2) Președintele și membrii structurii comunitare consultative, constituită conform prevederilor prezentei, au dreptul la o indemnizație de ședință echivalentă cu 1% din indemnizația primarului.  
   (3) Indemnizația se suportă din bugetul local, în limita creditelor bugetare aprobate cu această destinație și cu încadrarea în limita maximă a cheltuielilor de personal, stabilită prin lege.  

   PREȘEDINTE DE ȘEDINȚĂ,
    Eugen-Cristian BARANGA                                       Contrasemnează pentru legalitate, 
                                                                                             SECRETAR GENERAL al UAT
                                                                                                          Argentina OLARU

